## Odluka o postupku imenovanja članova i zamjenika članova u Odbor regija Europske unije

### NN 35/2013 (25.3.2013.), Odluka o postupku imenovanja članova i zamjenika članova u Odbor regija Europske unije

VLADA REPUBLIKE HRVATSKE

636

Na temelju članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 21. ožujka 2013. godine donijela

ODLUKU

O POSTUPKU IMENOVANJA ČLANOVA I ZAMJENIKA ČLANOVA U ODBOR REGIJA EUROPSKE UNIJE

I.

Ovom Odlukom u skladu s odredbama članka 24. Ugovora o pristupanju Republike Hrvatske Europskoj uniji i odredbama Aneksa III. Obavijesti o propisanom postupku imenovanja, od 11. rujna 2012. godine, koju je Glavno tajništvo Vijeća Europske unije uputilo Misiji Republike Hrvatske pri Europskoj uniji i pri Europskoj zajednici za atomsku energiju u Bruxellesu, uređuje se procedura imenovanja devet članova i devet zamjenika članova iz Republike Hrvatske u Odbor regija, savjetodavno tijelo Europskog Parlamenta, Vijeća i Komisije koje uključuje predstavnike lokanih i regionalnih vlasti s izbornim mandatom, odnosno izabranih od tijela čiji članovi imaju izborni mandat na nacionalnoj razini.

Mandat članova i zamjenika članova u Odboru regija u skladu s odredbama Aneksa III. Obavijesti o propisanoj proceduri imenovanja traje od datuma pristupanja Republike Hrvatske Europskoj uniji do isteka mandata tijekom kojeg Republika Hrvatska pristupi Europskoj uniji, ili do stupanja na snagu odluke iz članka 305. Ugovora o funkcioniranju Europske unije.

II.

Kandidate za članove i zamjenike članova Odbora regija predlažu nacionalne udruge jedinica lokalne i područne (regionalne) samouprave (u daljnjem tekstu: nacionalne udruge) na poziv Ministarstva uprave (u daljnjem tekstu: Ministarstvo) koje je odgovorno za koordinaciju postupka predlaganja i imenovanja.

Nacionalne udruge iz stavka 1. ove točke predlažu svoje kandidate i zamjenike kandidata neovisno i samostalno. Prilikom predlaganja kandidata za članove i zamjenike članova u Odbor regija, nacionalne udruge iz stavka 1. ove točke, pozvane da predlože svoje kandidate i zamjenike kandidata, moraju voditi računa da predloženi kandidati i zamjenici kandidata ispunjavaju uvjete propisane člankom 300. stavcima 3. i 5. Ugovora o funkcioniranju Europske unije.

III.

Nacionalne udruge iz točke II. stavka 1. ove Odluke dostavljaju Ministarstvu prijedloge svojih kandidata i zamjenika kandidata u propisanom formatu, s priloženom zatraženom dokumentacijom i u vremenskom roku utvrđenom u pozivu za predlaganje iz točke II. stavka 1. ove Odluke.

Nakon dostavljenih prijedloga kandidata i zamjenika kandidata za članove Odbora regija, odnosno nakon isteka roka utvrđenog u pozivu za predlaganje kandidata i zamjenika kandidata, Ministarstvo će Vladi Republike Hrvatske dostaviti objedinjenu listu svih predloženih kandidata i zamjenika kandidata s pripadajućom dokumentacijom i prijedlogom za imenovanje devet članova i devet zamjenika članova u Odbor regija.

IV.

U slučaju potrebe ponovnog imenovanja pojedinog člana, ili zamjenika člana tijekom trajanja mandata iz točke I. stavka 2. ove Odluke, izbor novog člana, odnosno zamjenika člana izvršit će se po istom postupku utvrđenom točkom III. ove Odluke.

V.

Odluku o imenovanju članova i zamjenika članova u Odbor regija, Ministarstvo dostavlja Ministarstvu vanjskih i europskih poslova radi notifikacije pri nadležnim tijelima Vijeća Europske unije.

VI.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/13-04/97

Urbroj: 50301-09/06-13-2

Zagreb, 21. ožujka 2013.

Predsjednik

Zoran Milanović, v. r.

Odluka, NN 35/2013-636